Kanadískur læknir tók á móti barni í 35 þúsund feta hæð yfir ánni Níl í byrjun desember. Hún var farþegi í þotu á leiðinni heim til Toronto í Kanada frá Sádí-Arabíu þegar tilkynning barst um kallkerfið að læknisaðstoðar væri óskað.
Læknirinn Aisha Khatib hafði verið lengi á ferðalagi en ferðin frá Doha í Katar til Entebbe í Úganda var þriðji hluti langrar heimferðar þann 5. desember síðastliðinn. Annir hennar við liðveislu Covid-sjúklinga heima fyrir urðu til þess að sagan var ekki sögð fyrr en nú. Þegar kallið barst datt lækninum fyrst í hug að farþegi væri að fá hjartaáfall en í ljós kom að fyrsta barn úganskrar farandverkakonu var um það bil að koma í heiminn.
Khatib lét ekki ferðaþreytuna hafa áhrif á sig heldur tók á móti barninu sem fæddist heilbrigt og hraust og var þegar í stað gefið nafnið Miracle Aisha, að hluta til í höfuðið á lækninum. Hún fékk aðstoð frá hjúkrunarfræðingi sérhæfðum í krabbameinslækningum og barnalækni sem starfar fyrir samtökin Læknar án landamæra.
Hann skoðaði stúlkuna sem hágrét og staðfesti að allt væri í himnalagi. Þegar Khatib óskaði móðurinn til hamingju með að hafa fætt heilbrigt stúlkubarn í heiminn brutust út mikil fagnaðarlæti meðal annarra farþega. Móður og barni var boðið að koma sér fyrir í viðskiptafarrými þotunnar eftir fæðinguna og Khatib læknir færði barninu hálsmen sem hún bar með nafninu sínu rituðu arabísku letri.